Diari Oficial de la Generalitat Valenciana


Sumari del DOGV 9115, del 28-06-2021 (2021/6652)

RESOLUCIÓ de 10 de juny de 2021, del director general de la Ciutat de les Arts i de les Ciències, SA, per la qual s'acorda donar publicitat als seus estatuts.
--------------------------------------------------------------------------------------------------------------------------------------------------------------

### Dades del document

Número de DOGV
:   9115

Data del DOGV
:   28-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/6652


Data del document
:   10-06-2021

Organisme emissor
:   Ciutat de les Arts i de les Ciències, SAU

Tipus de document
:   Resolució

Anàlisi jurídica

RESOLUCIÓ de 10 de juny de 2021, del director general de la Ciutat de les Arts i de les Ciències, SA, per la qual s'acorda donar publicitat als seus estatuts. [2021/6652]  
Que la disposició addicional dissetena de la Llei 1/2013, de 21 de maig, de la Generalitat, de mesures de reestructuració i racionalització del sector públic empresarial i fundacional de la Generalitat estableix que «els estatuts de les societats mercantils de la Generalitat i de les fundacions del sector públic de la Generalitat, a les quals es refereixen els articles 156 i 157 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i les modificacions d'aquests, una vegada aprovats i inscrits en els registres corresponents es publicaran en el Diari Oficial de la Generalitat Valenciana, tot això, sense perjudici del que es preveu en la normativa en matèria de transparència».  
Que, amb data 25 de maig de 2021, s'ha inscrit en el Registre Mercantil de València l'escriptura d'elevació a públic de l'acord social de la Junta General de CACSA d'augment de capital de 25 de setembre de 2020, quedant modificat l'article 7 dels seus estatuts. Per tot això, i en atenció al que es preveu en la Llei 1/2013 s'acorda donar publicitat dels estatuts actualitzats de Ciudad de las Artes y de las Ciencias, SA.  
  
València, 10 de juny de 2021.- El director general: Enrique Vidal Pérez.  
  
ESTATUTS DE LA MERCANTIL  
CIUDAD DE LAS ARTES Y DE LAS CIENCIAS, SA  
  
Títol I  
Nom, objecte, domicili, duració i començament  
  
Article 1  
La societat es denomina Ciudad de las Artes y de las Ciencias, SA.  
Es configura com a empresa de la Generalitat Valenciana, d'acord amb l'article 5.2 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'hisenda pública de la Generalitat Valenciana.  
  
Article 2  
La societat, sense perjudici de la seua dependència de la Presidència de la Generalitat, tindrà personalitat jurídica pròpia; plena capacitat d'obrar per al desenvolupament dels seus fins, patrimoni propi, administració autònoma i es regirà pel que estableix el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'hisenda pública de la Generalitat Valenciana, el text refós de la Llei de societats anònimes de 22 de desembre de 1989 i els presents Estatuts en relació amb el Decret 225/1991, de 9 de desembre, del Consell de la Generalitat Valenciana, per mitjà del qual es va acordar la seua constitució.  
  
Article 3  
La societat actuarà en règim d'empresa mercantil amb subjecció al dret privat i als bons usos comercials, inclús en les adquisicions, disposicions patrimonials i contractació, sense més excepcions que les que resulten de les disposicions que s'esmenten en l'article anterior.  
  
  
Article 4  
La societat tindrà com a objecte:  
1. A. La promoció, organització i gestió de totes les activitats que requerisca la preparació, construcció i posada en funcionament dels projectes de la Generalitat Valenciana de la Ciutat de les Arts i de les Ciències de València.  
B. La promoció, organització i gestió de l'explotació de les activitats i serveis que calga desenvolupar en els immobles i instal·lacions que integren els projectes a què es fa referència en el paràgraf anterior.  
C. La venda d'entrades tant per a productes, espectacles i esdeveniments organitzats per tercers que tinguen lloc en les seues instal·lacions, com per a productes, espectacles o esdeveniments desenvolupats per tercers i que tinguen lloc fora de les instal·lacions de CACSA.  
D. La prestació de serveis de telemàrqueting per a tercers.  
E. Prestació de serveis a tercers de consultoria i assistència tècnica en projectes semblants a aquells desenvolupats per la societat, assessorant en matèria de recursos humans, màrqueting, elaboració de plans economicofinancers, firmant els contractes de col·laboració oportuns amb aquests tercers així com utilitzant els professionals degudament qualificats que siguen requerits.  
2. La societat podrà realitzar les activitats integrants del seu objecte social, totalment o parcialment, de mode indirecte, per mitjà de la titularitat d'accions o participacions en societats amb objecte idèntic o anàleg. Així mateix, podrà constituir amb la mateixa finalitat altres societats en què participen qualssevol altres entitats públiques a privades i/o persones físiques o jurídiques.  
Tot el que siga necessari es farà a través dels professionals oportuns amb títol oficial.  
  
Article 5  
El domicili social es fixa a València, avinguda del Professor López Pinyero (Historiador de la Medicina), núm. 7, 46807 València.  
El Consell d'Administració serà competent per a decidir la creació, supressió o trasllat de sucursals, agències, delegacions i representacions o establiments industrials, mercantils o comercials de qualsevol classe quan ho permeten les disposicions vigents. Així mateix el Consell d'Administració podrà traslladar el domicili social dins del mateix terme municipal.  
  
Article 6  
La societat es constitueix per temps indefinit i començarà les seues operacions socials el dia de la seua inscripció en el Registre Mercantil.  
  
  
Títol II  
Capital social i accionariat  
  
Article 7  
El capital social es fixa en tres-cents cinquanta-quatre milions huit-cents setanta-dos euros (160.600.612,00 ?), dividit en 88.718 accions nominatives, numerades correlativament de l'u al huitanta-huit mil set-cents díhuit, ambdós inclusivament, de quatre mil euros (4. 000 ?) de valor nominal cada una d'elles, íntegrament subscrites i desemborsades. En representació d'aquestes accions s'emetrà un títol múltiple.  
  
  
Títol III  
Òrgans de la societat  
  
Article 8  
Els òrgans de govern de la societat seran:  
1. La Junta General d'Accionistes  
2. El Consell d'Administració.  
  
Secció 1  
La Junta General  
  
Article 9  
La Junta General, d'Accionistes, legalment convocada i vàlidament constituïda, és l'òrgan sobirà de la societat i els seus acords, vàlidament adoptats, seran obligatoris per a tots els accionistes.  
Quant als terminis i formes per a convocar i constituir la Junta General, caldrà ajustar-se al que disposa el text refós de la Llei de societats anònimes de 22 de desembre de 1989.  
  
Secció 2  
El Consell d'Administració  
  
Article 10  
1) La representació i administració de la societat estarà encomanada al Consell d'Administració, el qual estarà integrat per un nombre de membres no inferior a tres ni superior a catorze, els quals seran nomenats per la Junta General d'Accionistes, la qual, al seu torn, nomenarà, entre ells, el president del mencionat Consell.  
2) El Consell d'Administració elegirà entre els seus membres un vicepresident que substituirà el president en aquells supòsits de vacant, absència, malaltia o impediment legítim. Si no hi ha vicepresident actuarà com a tal el conseller de major edat.  
3) El Consell d'Administració elegirà entre els seus membres un secretari i un vicesecretari a proposta del president.  
4) El càrrec de conseller tindrà una duració de cinc anys. Una vegada passat aquest termini, els consellers podran ser reelegits per períodes de la mateixa duració màxima.  
  
Article 11  
1) El Consell d'Administració es reunirà, almenys, una vegada cada tres mesos, així com totes les vegades que siga convocat pel president o per qui actue en representació seua. També es reunirà quan ho sol·licite al president, com a mínim, una tercera part dels consellers.  
2) Les sessions del Consell es faran, ordinàriament, en el domicili social, però també podran fer-se en qualsevol altre lloc que determine el president, assenyalant-ho en la convocatòria del Consell. A tota convocatòria s'acompanyarà l'ordre del dia dels assumptes que s'hi han de tractar.  
3) El Consell d'Administració quedarà vàlidament constituït quan hi concórreguen, presents o representats, la meitat més un dels seus components. La representació es justificarà, sense perjudici d'altres modes admesos en dret, per carta, o autorització personal dirigida al president del Consell o a qui exercisca les seues funcions, i haurà de conferir-se, necessàriament, en favor d'altres consellers. Els acords es prendran per majoria absoluta de vots dels consellers que concórreguen a la sessió, i decidirà en cas d'empat el vot del president del Consell.  
  
4) El director general de la societat podrà assistir a les sessions del Consell d'Administració amb veu, però sense dret de vot.  
5) Les convocatòries del Consell, excepte en cas d'urgència apreciada pel president, es cursaran, almenys, amb quaranta-huit hores d'antelació i fixaran l'ordre dels assumptes a tractar.  
6) De les discussions i acords del Consell s'alçarà acta, que podrà aprovar-se en la mateixa sessió a què es refereix o en la següent o dins del termini de deu dies, pel president, o si és el cas per qui el substituïsca, i dos consellers, que representaran la majoria i la minoria si no ha existit unanimitat en les votacions. L'acta, que s'estendrà en un llibre especial destinat a aquest efecte, serà firmada pel secretari, amb el vistiplau del president.  
  
Article 12  
La representació de la societat, en judici i fora d'ell, correspon al Consell d'Administració en tots els assumptes pertanyents al gir o tràfic de l'empresa. El Consell d'Administració gaudirà de les més amplies facultats per a governar, dirigir i administrar la societat, sense més excepcions que les assenyalades per la llei i per aquests estatuts. A títol merament enunciatiu, i en cap cas limitador, tindrà les facultats següents:  
a) Administrar els negocis socials, decidir sobre la contractació de personal de l'empresa (tècnic, administratiu, subaltern), fixar el contingut íntegre de la relació laboral, concertar serveis i subministraments; contractar i pagar assegurances de qualsevol classe i percebre indemnitzacions i premis; pagar contribucions, impostos, taxes i arbitris i reclamar-ne; percebre rendes i les quantitats que es deguen a la societat per tot concepte; exigir, rendir, liquidar, aprovar i pagar o cobrar els saldos resultants, derivats de relacions patrimonials en què aparega interessada la companyia, assistir a qualsevol classe de juntes de cotitulars o consorcis, especialment les derivades de suspensions de pagaments o fallides i intervindre en el conveni amb plenes facultats de decisió; gestionar en qualsevol classe d'oficines, públiques i privades de l'Estat, província, municipi i comunitats autònomes i instar i seguir els expedients que siguen necessaris per tots els seus tràmits, aportar les proves necessàries i acceptar o recórrer les resolucions que recaiguen. si ho creu oportú, fins a obtindre resolució definitiva. En general, subscriure tot els negocis compresos en el més ampli concepte d'administració.  
b) Obrir, continuar i tancar o cancel·lar en qualsevol classe de bancs, inclús en el d'Espanya, Banc Hipotecari i caixes d'estalvis, comptes d'efectiu o de crèdit i disposar-ne lliurement del metàl·lic; constituir i retirar depòsits en metàl·lic o valors; lliurar, acceptar, endossar, avalar, negociar, descomptar, renovar, indicar, intervindre, pagar i protestar lletres de canvi i pagarés, xecs i talons; realitzar transferències i, en general, realitzar qualsevol classe d'operacions bancàries. Prendre diners a préstec de l'Institut Nacional de l'Habitatge, Banc Hipotecari d'Espanya, caixa d'estalvis i qualsevol altre banc o entitat de crèdit, i convenir el principal del préstec, interessos, quotes bancàries, amortitzacions, termini de devolució i la resta de condicions del contracte i acceptar el clausurat que li imposen les entitats prestadores; donar les garanties que crega oportunes o se li exigisquen, inclús hipotecàries, i fixar i distribuir la responsabilitat sobre cada un dels béns gravats; assenyalar domicilis per a notificacions i pagament; sotmetre's als jutjats i tribunals que convinga, amb renúncia expressa de furs; pactar qualsevol classe de procediments d'execució i, en general, pactar lliurement tots els elements essencials, naturals i accidentals tant del negoci principal de préstec com dels accessoris o de garantia.  
  
c) Comprar, vendre, permutar i hipotecar béns mobles i immobles, fixar preus que podrà pagar o percebre al comptat o a terminis i constituir en cas d'ajornament de preus, activa o passivament, les garanties que crega oportunes, inclús condicions resolutòries i hipoteques, que, si és el cas, podrà cancel·lar; estipular diferències a favor o en contra en supòsits de permuta, i en negocis d'hipoteca amb totes les facultats ressenyades en la lletra b. I, en general, realitzar qualsevol classe de negocis de disposició i alienació amb lliure facultat de fixar els elements naturals, especials i accidentals dels convenis respectius.  
  
d) Comparéixer davant de qualssevol jutjats i tribunals, ordinaris i extraordinaris, magistratures de treball i servei de mediació, arbitratge i conciliació en qualsevol classe de procediments voluntaris i contenciosos en totes les seues instàncies, incidents i recursos, inclús de cassació, transigir i desistir. Subscriure actes de conciliació amb avinença o sense ella i convenis davant de la magistratura de treball o jutjats socials i servei de mediació, arbitratge i conciliació Demanar l'execució del que convé o sentenciat. Donar poders per a plets amb les facultats generals o les especials que el cas requerisca i, especialment, per a recursos de cassació, a favor de lletrats, procuradors dels tribunals o graduats socials que trie i revocar-los.  
e) Manifestar obres noves, acabades o en construcció, i declaracions de ruïna i derrocament; constituir immobles en règim de propietat horitzontal, descriure les noves finques i determinar les quotes de participació en el valor de l'immoble i elements comuns; normalitzar com crega oportú tot l'estatut juridicoeconòmic d'aquesta propietat especial.  
  
f) Realitzar qualsevol classe de modificacions en entitats hipotecàries, agrupar, agregar, segregar, dividir materialment, rectificar cabudes i llindes. Constituir, activament o passivament, qualsevol classe de servitud i fixar lliurement el contingut, l'abast i els modes i efectes de les constituïdes.  
g) Atorgar a favor de les persones que estime convenients poders generals o especials amb les facultats legalment delegables que estime procedents, inclús les de subapoderar, i revocar-los al seu dia.  
h) Subscriure els documents públics i privats que es necessiten per a l'exercici de les seues facultats, inclús addicionals, complementaris, aclaridors, rectificadors o ratificadors dels ja atorgats.  
i) Concórrer a qualsevol classe de subhastes, concursos oficials o particulars; presentar proposicions, millorar-les i retirar-les, promoure reclamacions contra adjudicacions provisionals o definitives, constituir i retirar depòsits i fiances; seguir expedients, administratius o governatius i firmar les escriptures pertinents amb els pactes i estipulacions establits o que puguen establir-se.  
j) Aprovar la participació directa o indirecta en societats, agrupacions d'empreses, unions temporals d'empreses o altres semblants i la designació, en aquests casos, de la persona o persones que corresponguen a la societat en la composició de l'òrgan o òrgans d'administració; aquestes facultats tenen caràcter d'indelegables.  
k) Acordar les operacions de crèdit, constitució o concessió d'avals i la resta d'operacions financeres.  
l) Dictar les normes de funcionament del Consell en allò no previst en els Estatuts.  
ll) Formular i aprovar els comptes anuals que comprendran el balanç, el compte de pèrdues i guanys i la memòria, així com l'informe de gestió, i la proposta d'aplicació del resultat i, si és el cas, els comptes i l'informe de gestió consolidats, abans de la seua verificació, per a elevar-los a sotmetiment i aprovació de la Junta General, així com el seu depòsit posterior en el Registre Mercantil.  
m) Nomenar i separar el personal directiu.  
n) Establir la plantilla de personal.  
  
Article 13  
El Consell d'Administració, per a una millor realització de les seues funcions, podrà:  
a) Constituir una comissió consultiva, sense que necessàriament les persones que la componguen hagen de ser membres del Consell d'Administració de la societat, i fixar en el moment de la seua constitució la seua composició, comesa, i normes de funcionament. Aquesta comissió estarà presidida pel president del Consell d'Administració o la persona en qui aquest delegue.  
b) Delegar, amb caràcter permanent o temporal, determinades funcions del Consell en el president.  
c) Constituir del seu si Comissió executiva amb delegació temporal o permanent de part de les seues facultats, i fixar en constituir-la la seua comesa i, si és el cas, les normes per al seu funcionament.  
d) Conferir apoderaments especials per a casos concrets sense limitació de personal.  
Tota delegació permanent de facultats requerirà el vot favorable de les dos terceres parts dels membres del Consell d'Administració.  
  
Article 14  
El president del Consell d'Administració ho serà també de la societat i li correspon:  
1. La representació del Consell d'Administració, amb els més amplis poders, en circumstàncies especials i sota la seua responsabilitat podrà prendre les mesures que jutge convenients als interessos de la societat i en donarà compte posteriorment al Consell d'Administració.  
  
2. L'alta inspecció de tots els serveis de la societat i vigilància del desenvolupament en l'activitat social.  
3. Vetlar pel compliment dels estatuts i dels acords presos pel Consell.  
4. Dirigir les tasques del Consell d'Administració, ordenar la convocatòria de les seues reunions, fixar l'ordre del dia de les reunions, presidir-les, dirigir les deliberacions, dirimir els empats amb el seu vot de qualitat i alçar les sessions.  
5. Decidir en totes aquelles qüestions no reservades a la Junta General, al Consell ni al director general.  
6. Proposar al Consell el nomenament i separació del director general de la societat, així com la seua retribució.  
7. Proposar al Consell la retribució del personal de la societat.  
8. Les facultats que li delegue el Consell d'Administració.  
9. Les altres facultats atribuïdes a ell pels estatuts.  
  
  
Títol V  
El director general  
  
Article 15  
El director general serà designat pel Consell d'administració. El Consell d'Administració, reservant-se les facultats necessàries per a assegurar el govern de l'entitat, assignarà al director general, per mitjà de l'apoderament corresponent, l'exercici permanent i efectiu d'aquelles facultats que tinga per convenients, tot això dins dels límits i d'acord amb les directrius assenyalades pel Consell.  
  
  
Títol VI  
Dels comptes  
  
Article 16  
Els exercicis socials coincidiran amb els anys naturals; per excepció, el primer exercici comença el dia de la seua inscripció en el Registre Mercantil i conclou el dia 31 de desembre següent.  
Article 17  
Mentre la societat tinga la condició d'empresa de la Generalitat Valenciana, el seu règim econòmic financer s'ajustarà a la normativa específica vigent i, en tot allò que no s'hi opose, a les prescripcions del Codi de Comerç i del text refós de la Llei de Societats Anònimes i la resta de disposicions legals que li siguen aplicables.  
  
  
Article 18  
Dins dels tres primers mesos de cada any, el Consell d'Administració, amb els assessoraments tècnics i comptables que necessite, per compte de la societat, formularà els comptes anuals, l'informe de gestió i la proposta d'aplicació de resultats. Els comptes anuals comprendran el balanç, el compte de pèrdues i guanys i la memòria. Els comptes anuals i la proposta d'aplicació de resultat de l'exercici anterior, hauran de ser aprovats per la Junta General dins del primer semestre de l'any següent.  
  
Títol VII  
De la dissolució i la liquidació de la societat  
  
Article 19  
La societat es dissoldrà per les causes establides en la Llei de societats anònimes.  
  
Article 20  
Si per qualsevol causa han de ser anomenats liquidadors, assumiran aquestes funcions, llevat que la Junta General dispose una altra cosa, els components del Consell d'Administració. Si al moment de la liquidació aquests són parells, cessarà el membre del Consell d'Administració de menor edat.  
  
Article 21  
Acabada la seua funció, els liquidadors formaran el balanç final, que serà sotmés a aprovació de la Junta General.  
  
Article 22  
En tot allò no previst en aquests estatuts s'aplicaran les disposicions del text refós de la Llei de societats anònimes de 22 de desembre de 1989, com a llei especial.